امريکا کې دسمندري طوفان له امله ١٣کسان مړۀ شوي
په امريکا کې دنائن اليون دبريدونو وروستو دگل په ورځ په لمړي ځل اسټاک مارکيټونه بند دي او دنهې په ورځ يې هم دپرانستل کيدو څه امکان نشته. په واشنگټن کې دوفاقي حکومت دفترونه او ختيزو ساحلو سيمو کې سکولونه هم تړل شوي دي
دامريکا دختيز ساحل سره دټکر شوي سينډي نومې سمندري طوفان سره دسفر کوونکو تيزوهواگانو، دشيبه ناک باران او دڅلورو ميټرو څخه دلوړو سمندري څپو څخه دنهې په ورځ دنيويارک گڼو برخو کې اوبۀ ډب شوي ، چې له دې وروستو دامريکا په دغه لويې ښار کې دټرانسپورټ نظام او دصدارتي ټولټاکنو مهم دځنډ ښکار شوى. دبحر اوقيانوس څخه پورته شوى سينډي نومې سمندري طوفان دامريکا دتاريخ يو ستر طوفان گرځولى شي، دغه طوفان دگل په شپه داټلانټک سټي او نيوجرسي سره ټکر شوى ؤ. دسمندري طوفان سره دراغلو هواگانو له امله دبجلۍ نظام گډوډ شوى چې ورسره په ختيزو ساحلو سيمو کې ٥٥ لکه خلک دبجلۍ څخه محروم شوي،د١٢ؤ څخه زياتو رياستونو کې ١٠ؤ لکو کسانو ته خوندي ځائيونو ته دځانونو رسولو وينا شوې. دطوفان په لاره کې راتلونکو بالټي مور، فلاډيلفيا او دواشنگټن ډي سي پشان دگڼې گوڼې سيمو کې هم ددغه قدرتي افت له امله په لويه پيمانه دتباهۍ خوريدو امکان دى. نيويارک ښار کې سخت سيلاب راغلى، ښار ته دسمندري اوبو لويې څپې داخلې شوي چې ورسره دځمکې لاندې دريلوى سرنگونه داوبو لاندې راغلي او دمين هيټن په لويه سيمه کې بجلي تلې ده. لانگ ائي لينډ، نيوجرسي او دنيويارک گڼو کوڅو کې دطوفان راتللو څخه وړاندې اوبۀ ننوتلې وې، او دبسونو تگ راتگ هم دهاغه وخت څخه ځنډيدلى. دنيويارک په مين هيټن سيمه کې طوفان يو کرين ته جزوي زيان رسولى. په امريکا کې دموسمياتومحکمې پوهانو خبردارى ورکړى چې سينډي نومې سمندري ط،فان ختيزو ساحلي سيمو کې ميشته خواؤشا پينځۀ کروړه خلک اغيزمن کولى شي. چارواکي وائي ددغه طوفان له امله اوهائيو کې سخته واوره وريدلى شي او اثر يې دبجلۍ په نظام کيدى شي. امريکائي چارواکي وائي دهيواد په بيلا بيلو رياستونو کې دسمندري طوفان له امله تر دې مهاله خواؤشا ١٣ کسان مړۀ شوي. دنيويارک يونيورسټۍ روغتون کې دبجلۍ او بيړني وضعيت لپاره دلگيدلو جنريټرو دفيل کيدو وروستو دناروغانو لپاره نورو ځائيونو ته دمنتقل کولو بندوبست شوى. په ټوله سيمه کې ونې ماتې شوي او په ځمکه غورځيدلي او په هواگانو کې دپورته شوې ملبې دټکړو دراپريوتو له امله بوسټن کې يو لويې پل بند شوى. دامريکا په صدارتي ټولټاکنو کې يواځې 8 ورځې پاتې دي خو صدر براک اوباما او دريپبلکن گوند مخالف کانديد مټ رومنى دانتخابي مهم خپلې هلې ځلې اودرولي. دواړو صدارتي کانديدانو په داسې وخت کې چې په لکونو خلک په ستونزو کې گير دي، دسياسي بيانونو څخه ډډه کړې او خپل ټول پام يې سينډي اودهغې څخه شوؤ زيانونو لوري ته گرځولى. په امريکا کې دنائن اليون دبريدونو وروستو دگل په ورځ په لمړي ځل اسټاک مارکيټونه بند دي او دنهې په ورځ يې هم دپرانستل کيدو څه امکان نشته. په واشنگټن کې دوفاقي حکومت دفترونه او ختيزو ساحلو سيمو کې سکولونه هم تړل شوي دي. اخوا په نيوجرسي کې سمندري طوفان کې دشدت راتللو وروستو يو جوهري بجلي گهر کې بيړنى حالت پځايې کړل شوى دى. چارواکو خبردارى ورکړى چې که چرې داوبو کچه نوره هم پورته شوه نو هيواد تر ټولو دغه زوړ فعاله پلانټ کې به داستعمال شوي يورينيم يا فيؤل راډز ديخ ساتلو لپاره په بيړني اساس داوبو ضرورت پيښيږي. دقدرتي افتونو اندازه لگوونکو پوهانو پيشين گوئي کړې ده چې دطوفان په نتيجه کې په مجموعي توگه د20ؤ اربو ډالرو پورې زيان کيدى شي. سپينه ماڼۍکې دوينا په مهال دامريکا صدر براک اوباما خبردارى کړى چې سينډي نومې دغه طوفان تر څو ورځو پورې دسختو ستونزو او په ممکنه توگه دخونړو نتيجو سبب جوړيدى شي. صدر وويل باور کوي چې دطوفان په مهال دمرستې لپاره ټولې تيارۍ مکملې شوي خو په خلکو يې ټينگار وکړو چې دخپل حفاظت لپاره دې دايمرجنسي سروسز له لوري په جاري شوؤ هداياتو عمل وکړي. هغه وويل دا يو لويې او طاقتور طوفان دى او بايد خلک په ذهن کې وساتي چې دبجلۍ په نظام کې دځنډ ترڅنگ دټرانسپورټ نظام کې هم خنډان راپورته کيدى شي.